ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 505/2012 ΤΗΣ ΕΠΙΤΡΟΠΉΣ της 14ης Ιουνίου 2012 για την τροποποίηση και διόρθωση του κανονισμού (ΕΚ) αριθ. 889/2008 σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 14 παράγραφος 2, το άρθρο 16 παράγραφος 1 στοιχείο δ) και παράγραφος 3 στοιχείο α), το άρθρο 21 παράγραφος 2, το άρθρο 22 παράγραφος 1, το άρθρο 26 στοιχείο α) και το άρθρο 38 στοιχεία α) και β), Εκτιμώντας τα ακόλουθα: (1) Το άρθρο 14 παράγραφος 1 στοιχείο δ) του κανονισμού (ΕΚ) αριθ. 834/2007 προβλέπει γενικούς κανόνες παραγωγής για τις βιολογικές ζωοτροφές όσον αφορά την πηγή τους. Στην προσέγγιση αυτή, οι παραγόμενες από την ίδια την εκμετάλλευση ζωοτροφές συμπληρώνουν τον βιολογικό κύκλο παραγωγής στην εκμετάλλευση. Η παραγωγή ζωοτροφών στην εκμετάλλευση και/ή η χρήση πόρων ζωοτροφών από την περιοχή μειώνει το μεταφορικό έργο και είναι επωφελής για το περιβάλλον και τη φύση. Συνεπώς, προκειμένου να εκπληρωθούν καλύτερα οι στόχοι για τη βιολογική παραγωγή που θέτει ο κανονισμός (ΕΚ) αριθ. 834/2007 και με βάση την εμπειρία, είναι σκόπιμο να προβλεφθεί ένα ελάχιστο ποσοστό ζωοτροφών παραγόμενων στην ίδια την εκμετάλλευση για τους χοίρους και τα πουλερικά και να αυξηθεί το ελάχιστο ποσοστό για τα φυτοφάγα ζώα. (2) Η οριζόντια νομοθεσία για τις πρώτες ύλες ζωοτροφών, τις σύνθετες ζωοτροφές και τα πρόσθετα ζωοτροφών που περιέχονται σε αυτές αναθεωρήθηκε με τον κανονισμό (ΕΚ) αριθ. 767/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη διάθεση στην αγορά και τη χρήση ζωοτροφών, την τροποποίηση του κανονισμού (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, και την κατάργηση των οδηγιών 79/373/ΕΟΚ του Συμβουλίου, 80/511/ΕΟΚ της Επιτροπής, 82/471/ΕΟΚ του Συμβουλίου, 83/228/ΕΟΚ του Συμβουλίου, 93/74/ΕΟΚ του Συμβουλίου, 93/113/ΕΚ του Συμβουλίου, 96/25/ΕΚ του Συμβουλίου, και της απόφασης 2004/217/ΕΚ της Επιτροπής (2). Πρέπει επομένως να προσαρμοστούν τα σχετικά άρθρα και παραρτήματα του κανονισμού (ΕΚ) αριθ. 889/2008 της Επιτροπής (3). (3) Η ανάπτυξη εναρμονισμένων κανόνων βιολογικής παραγωγής για τα νεαρά πουλερικά σε επίπεδο Ευρωπαϊκής Ένωσης είναι σύνθετο ζήτημα, δεδομένου ότι οι απόψεις όσον αφορά τις τεχνικές απαιτήσεις διαφέρουν σημαντικά μεταξύ των ενδιαφερόμενων μερών. Προκειμένου να δοθεί περισσότερος χρόνος για την επεξεργασία λεπτομερών κανόνων όσον αφορά την παραγωγή βιολογικών νεαρών ορνίθων, η ισχύς του έκτακτου κανόνα ο οποίος επιτρέπει τη χρήση μη βιολογικών νεαρών ορνίθων πρέπει να παραταθεί. (4) Η παραγωγή βιολογικών πρωτεϊνούχων καλλιεργειών υπολείπεται της ζήτησης. Συγκεκριμένα, η προσφορά βιολογικών πρωτεϊνών δεν επαρκεί ακόμη από ποιοτική και ποσοτική άποψη στην αγορά της Ένωσης ώστε να πληρούνται οι διατροφικές απαιτήσεις των χοίρων και πουλερικών που εκτρέφονται σε αγροκτήματα βιολογικής παραγωγής. Είναι επομένως σκόπιμο να επιτραπεί μια ελάχιστη αναλογία μη βιολογικών πρωτεϊνούχων ζωοτροφών ως έκτακτος κανόνας για περιορισμένο χρονικό διάστημα. (5) Για να διευκρινιστεί και να αποσαφηνιστεί περαιτέρω η χρήση του όρου «βιολογικό» και του λογότυπου βιολογικών προϊόντων της ΕΕ στην επισήμανση ζωοτροφών παραγόμενων από βιολογικά συστατικά, πρέπει να επαναδιατυπωθούν οι σχετικές διατάξεις του κανονισμού (ΕΚ) αριθ. 889/2008. (6) Η χρήση προσθέτων ζωοτροφών στην παραγωγή βιολογικών ζωοτροφών μπορεί να επιτραπεί υπό όρους. Τα κράτη μέλη έχουν υποβάλει αιτήσεις για ορισμένες νέες ουσίες, οι οποίες πρέπει να είναι εγκεκριμένες δυνάμει του άρθρου 16 παράγραφος 1 του κανονισμού (ΕΚ) αριθ. 834/2007. Βάσει των συστάσεων της ομάδας εμπειρογνωμόνων για τεχνικές συμβουλές σε θέματα βιολογικής παραγωγής (EGTOP) (4), η οποία κατέληξε στο συμπέρασμα ότι τα πρόσθετα ζωοτροφών μυρμηκικό νάτριο, σιδηροκυανιούχο νάτριο, νατρόλιθος-φωνόλιθος και κλινοπτιλόλιθος συμμορφώνονται με τους στόχους και τις αρχές για τη βιολογική παραγωγή, οι εν λόγω ουσίες πρέπει να συμπεριληφθούν στο παράρτημα VI του κανονισμού (ΕΚ) αριθ. 889/2008. (7) Στο τμήμα A του παραρτήματος VIII του κανονισμού (ΕΚ) αριθ. 889/2008 παρεισέφρησε σφάλμα στις απαιτήσεις για τη χρήση εκχυλισμάτων δενδρολίβανου ως προσθέτων βιολογικών τροφίμων, το οποίο πρέπει να διορθωθεί. (8) Συνεπώς, ο κανονισμός (ΕΚ) αριθ. 889/2008 πρέπει να τροποποιηθεί αναλόγως. (9) Προκειμένου να επιτραπεί στις επιχειρήσεις να συνεχίσουν να κάνουν χρήση των έκτακτων κανόνων παραγωγής όσον αφορά τις μη βιολογικές ζωοτροφές και τις μη βιολογικές νεαρές όρνιθες ακόμη και μετά την ημερομηνία λήξης της ισχύος των εν λόγω κανόνων, οι τροποποιήσεις των έκτακτων κανόνων που επέρχονται με τον παρόντα κανονισμό πρέπει να εφαρμόζονται από την 1η Ιανουαρίου 2012 ώστε να αποφευχθεί η παρεμπόδιση ή η διατάραξη της βιολογικής παραγωγής. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποιητικές διατάξεις Ο κανονισμός (ΕΚ) αριθ. 889/2008 τροποποιείται ως εξής: 1) Το άρθρο 19 αντικαθίσταται από το ακόλουθο κείμενο: «Άρθρο 19 Ζωοτροφές από την ίδια εκμετάλλευση και άλλες πηγές 1. Όσον αφορά τα φυτοφάγα ζώα, εξαιρουμένης της περιόδου εποχικής διαχείμασης, με την επιφύλαξη του άρθρου 17 παράγραφος 4, τουλάχιστον το 60 % των ζωοτροφών πρέπει να προέρχεται από την ίδια την κτηνοτροφική μονάδα ή, όταν αυτό δεν είναι εφικτό, να παράγεται σε συνεργασία με άλλα αγροκτήματα βιολογικής παραγωγής στην ίδια περιοχή. 2. Όσον αφορά τους χοίρους και τα πουλερικά, τουλάχιστον το 20 % των ζωοτροφών πρέπει να προέρχεται από την ίδια την κτηνοτροφική μονάδα ή, όταν αυτό δεν είναι εφικτό, να παράγεται στην ίδια περιοχή σε συνεργασία με άλλα αγροκτήματα βιολογικής παραγωγής ή επιχειρήσεις ζωοτροφών. 3. Όσον αφορά τις μέλισσες, στο τέλος της περιόδου παραγωγής, πρέπει να διατηρούνται στις κυψέλες επαρκή αποθέματα μελιού και γύρης για την επιβίωση των μελισσιών τον χειμώνα. Η διατροφή των μελισσιών επιτρέπεται μόνο σε περίπτωση που απειλείται η επιβίωσή τους λόγω κλιματικών συνθηκών. Για τη διατροφή πρέπει να χρησιμοποιείται βιολογικό μέλι, βιολογικό σιρόπι ζάχαρης ή βιολογική ζάχαρη.». 2) Το άρθρο 22 αντικαθίσταται από το ακόλουθο κείμενο: «Άρθρο 22 Χρήση ορισμένων προϊόντων και ουσιών στις ζωοτροφές Για τους σκοπούς του άρθρου 14 παράγραφος 1 στοιχείο δ) σημείο iv) του κανονισμού (ΕΚ) αριθ. 834/2007, επιτρέπεται να χρησιμοποιούνται μόνο οι ακόλουθες ουσίες κατά τη μεταποίηση βιολογικών ζωοτροφών και τη διατροφή ζώων βιολογικής εκτροφής. α) μη βιολογικές πρώτες ύλες ζωοτροφών φυτικής ή ζωικής προέλευσης ή άλλες πρώτες ύλες ζωοτροφών που περιλαμβάνονται στο παράρτημα V τμήμα 2, εφόσον: i) παράγονται ή παρασκευάζονται χωρίς χρήση χημικών διαλυτών, και ii) τηρούνται οι περιορισμοί που προβλέπονται στο άρθρο 43 ή στο άρθρο 47 στοιχείο γ)· β) μη βιολογικά μπαχαρικά, βότανα και μελάσες, εφόσον: i) δεν υπάρχει διαθέσιμη βιολογική μορφή τους, ii) παράγονται ή παρασκευάζονται χωρίς χρήση χημικών διαλυτών, και iii) η χρήση τους περιορίζεται στο 1 % του σιτηρεσίου ενός συγκεκριμένου ζωικού είδους, υπολογιζόμενο ετησίως ως ποσοστό της ξηράς ουσίας των ζωοτροφών γεωργικής προέλευσης· γ) βιολογικές πρώτες ύλες ζωοτροφών ζωικής προέλευσης· δ) πρώτες ύλες ζωοτροφών ανόργανης προέλευσης που περιλαμβάνονται στο παράρτημα V τμήμα 1· ε) προϊόντα αειφόρου αλιείας, εφόσον: i) παράγονται ή παρασκευάζονται χωρίς χρήση χημικών διαλυτών, ii) η χρήση τους περιορίζεται σε μη φυτοφάγα ζώα και iii) η χρήση προϊόντων υδρόλυσης πρωτεϊνών ιχθύων περιορίζεται μόνο στα νεαρά ζώα· στ) αλάτι ως θαλάσσιο αλάτι, αδρομερές ορυκτό αλάτι· ζ) πρόσθετα ζωοτροφών που περιλαμβάνονται στο παράρτημα VI.». 3) Στο άρθρο 24, η παράγραφος 2 αντικαθίσταται από το ακόλουθο κείμενο: «2. Πρέπει να προτιμώνται τα φυτοθεραπευτικά προϊόντα, ιχνοστοιχεία και προϊόντα που απαριθμούνται στο παράρτημα V τμήμα 1 και στο παράρτημα VI τμήμα 3 αντί των αλλοπαθητικών συνθετικών χημικών κτηνιατρικών φαρμάκων ή αντιβιοτικών, υπό τον όρο ότι έχουν πραγματική θεραπευτική δράση για το συγκεκριμένο ζωικό είδος και την παθολογική κατάσταση για την οποία χορηγούνται.». 4) Στο άρθρο 25ια παράγραφος 1, το στοιχείο δ) αντικαθίσταται από το ακόλουθο κείμενο: «δ) πρώτες ύλες βιολογικών ζωοτροφών φυτικής ή ζωικής προέλευσης.». 5) Στο άρθρο 25ιγ, η παράγραφος 1 αντικαθίσταται από το ακόλουθο κείμενο: «1. Πρώτες ύλες ζωοτροφών ορυκτής προέλευσης μπορούν να χρησιμοποιούνται στη βιολογική υδατοκαλλιέργεια, μόνο εάν περιλαμβάνονται στο παράρτημα V τμήμα 1.». 6) Στο άρθρο 42 στοιχείο β), η ημερομηνία «31η Δεκεμβρίου 2011» αντικαθίσταται από την ημερομηνία «31η Δεκεμβρίου 2014». 7) Το άρθρο 43 αντικαθίσταται από το ακόλουθο κείμενο: «Άρθρο 43 Χρησιμοποίηση μη βιολογικών πρωτεϊνούχων ζωοτροφών φυτικής και ζωικής προέλευσης για κτηνοτροφικά ζώα Όταν ισχύουν οι όροι του άρθρου 22 παράγραφος 2 στοιχείο β) του κανονισμού (ΕΚ) αριθ. 834/2007 και οι κάτοχοι εκμεταλλεύσεων δεν μπορούν να προμηθευτούν πρωτεϊνούχες ζωοτροφές αποκλειστικά βιολογικής παραγωγής, επιτρέπεται η χρησιμοποίηση περιορισμένης ποσότητας μη βιολογικών πρωτεϊνούχων ζωοτροφών για τα είδη των χοίρων και των πουλερικών. Το μέγιστο επιτρεπόμενο ποσοστό μη βιολογικών πρωτεϊνούχων ζωοτροφών ανά 12μηνο για τα εν λόγω είδη ανέρχεται σε 5 % για τα ημερολογιακά έτη 2012, 2013 και 2014. Οι αριθμητικές τιμές υπολογίζονται ετησίως ως ποσοστό ξηράς ουσίας των ζωοτροφών γεωργικής προέλευσης. Ο επιχειρηματίας τηρεί αποδεικτικά στοιχεία για την ανάγκη χρήσης αυτής της διάταξης.». 8) Τα άρθρα 59 και 60 αντικαθίστανται από το ακόλουθο κείμενο: «Άρθρο 59 Πεδίο εφαρμογής, χρησιμοποίηση εμπορικών σημάτων και ονομασιών πώλησης Το παρόν κεφάλαιο δεν εφαρμόζεται σε ζωοτροφές για ζώα συντροφιάς και γουνοφόρα ζώα. Τα εμπορικά σήματα και οι ονομασίες πώλησης που φέρουν ένδειξη αναφερόμενη στο άρθρο 23 παράγραφος 1 του κανονισμού (ΕΚ) αριθ. 834/2007 μπορούν να χρησιμοποιούνται μόνον εάν όλα τα συστατικά φυτικής ή ζωικής προέλευσης λαμβάνονται με τη μέθοδο της βιολογικής παραγωγής και τουλάχιστον το 95 % της ξηράς ουσίας του προϊόντος αποτελείται από συστατικά αυτού του είδους. Άρθρο 60 Ενδείξεις στις μεταποιημένες ζωοτροφές 1. Οι όροι που αναφέρονται στο άρθρο 23 παράγραφος 1 του κανονισμού (ΕΚ) αριθ. 834/2007 και ο λογότυπος βιολογικών προϊόντων της ΕΕ μπορούν να χρησιμοποιούνται σε μεταποιημένες ζωοτροφές εφόσον πληρούνται όλες οι ακόλουθες απαιτήσεις: α) οι μεταποιημένες ζωοτροφές είναι σύμφωνες με τις διατάξεις του κανονισμού (ΕΚ) αριθ. 834/2007 και ιδίως του άρθρου 14 παράγραφος 1 στοιχείο δ) σημεία iv) και v) για τα κτηνοτροφικά ζώα ή του άρθρου 15 παράγραφος 1 στοιχείο δ) για τα ζώα υδατοκαλλιέργειας, καθώς και του άρθρου 18· β) οι μεταποιημένες ζωοτροφές είναι σύμφωνες με τις διατάξεις του παρόντος κανονισμού, και ιδίως των άρθρων 22 και 26· γ) όλα τα συστατικά φυτικής ή ζωικής προέλευσης που περιέχουν οι μεταποιημένες ζωοτροφές λαμβάνονται με τη μέθοδο της βιολογικής παραγωγής· δ) τουλάχιστον το 95 % της ξηράς ουσίας του προϊόντος αποτελείται από βιολογικά γεωργικά προϊόντα. 2. Με την επιφύλαξη των απαιτήσεων που ορίζονται στα στοιχεία α) και β) της παραγράφου 1, επιτρέπεται η αναγραφή της ακόλουθης δήλωσης σε προϊόντα που περιέχουν μεταβαλλόμενες ποσότητες πρώτων υλών ζωοτροφών που έχουν ληφθεί με τη μέθοδο της βιολογικής παραγωγής και/ή πρώτες ύλες ζωοτροφών από προϊόντα σε μετατροπή στη βιολογική γεωργία και/ή προϊόντα που αναφέρονται στο άρθρο 22 του παρόντος κανονισμού: “μπορούν να χρησιμοποιηθούν για βιολογική παραγωγή σύμφωνα με τους κανονισμούς (ΕΚ) αριθ. 834/2007 και (ΕΚ) αριθ. 889/2008”.». 9) Τα παραρτήματα V και VI αντικαθίστανται από το κείμενο που παρατίθεται στο παράρτημα του παρόντος κανονισμού. Άρθρο 2 Διορθωτικές διατάξεις Στο παράρτημα VIII τμήμα Α του κανονισμού (ΕΚ) αριθ. 889/2008, η σειρά που αφορά το πρόσθετο τροφίμων E 392 αντικαθίσταται από την ακόλουθη: «B E 392* Εκχυλίσματα δενδρολίβανου X X Μόνον όταν προέρχονται από βιολογική παραγωγή» Άρθρο 3 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ωστόσο, τα σημεία 6 και 7 του άρθρου 1 εφαρμόζονται από την 1η Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Ιουνίου 2012.

ΑΓΟΡΑΝΟΜΙΚΗ ΝΟΜΟΘΕΣΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 12ης Ιουλίου 2011 σχετικά με τη σύναψη του πρωτοκόλλου περί καθορισμού των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας των Σεϋχελλών (2011/474/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 6 στοιχείο α), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Στις 5 Οκτωβρίου 2006, το Συμβούλιο εξέδωσε τον κανονισμό (ΕΚ) αριθ. 1562/2006 σχετικά με τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας των Σεϋχελλών (1) (εφεξής «η συμφωνία σύμπραξης»). Είχε επισυναφθεί πρωτόκολλο περί καθορισμού των αλιευτικών δυνατοτήτων και της χρηματικής αντιπαροχής που προβλέπονται στη συμφωνία σύμπραξης. Το εν λόγω πρωτόκολλο λήγει στις 17 Ιανουαρίου 2011. (2) Η Ευρωπαϊκή Ένωση διαπραγματεύθηκε με τη Δημοκρατία των Σεϋχελλών (εφεξής «Σεϋχέλλες») νέο πρωτόκολλο της συμφωνίας σύμπραξης, το οποίο παρέχει στα σκάφη της ΕΕ αλιευτικές δυνατότητες στα ύδατα στα οποία οι Σεϋχέλλες ασκούν κυριαρχία ή δικαιοδοσία σε θέματα αλιείας (εφεξής «το πρωτόκολλο»). (3) Κατά την περάτωση των διαπραγματεύσεων αυτών, το πρωτόκολλο μονογραφήθηκε στις 3 Ιουνίου 2010 και τροποποιήθηκε με την ανταλλαγή επιστολών της 29ης Οκτωβρίου 2010. (4) Σύμφωνα με την απόφαση 2010/814/ΕΕ του Συμβουλίου (2), το πρωτόκολλο υπογράφηκε στις 20 Δεκεμβρίου 2010, εξ ονόματος της Ένωσης, και εφαρμόζεται προσωρινά. (5) Το πρωτόκολλο θα πρέπει να συναφθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το πρωτόκολλο περί καθορισμού των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας των Σεϋχελλών εγκρίνεται εξ ονόματος της Ένωσης (3). Άρθρο 2 Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 14 του πρωτοκόλλου (4). Άρθρο 3 Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 12 Ιουλίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΚΑΝΟΝΙΣΜΌΣ (ΕΕ) αριθ. 927/2012 ΤΟΥ ΣΥΜΒΟΥΛΊΟΥ της 16ης Ιουλίου 2012 για την προθεσμία σε περίπτωση υποχρησιμοποίησης των αλιευτικών δυνατοτήτων δυνάμει του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Στις 28 Ιουνίου 2007, το Συμβούλιο εξέδωσε τον κανονισμό (ΕΚ) αριθ. 753/2007 σχετικά με τη σύναψη συμφωνίας αλιευτικής σύμπραξης μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου (1). (2) Δεδομένου ότι το ισχύον πρωτόκολλο για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου (2) («το ισχύον πρωτόκολλο») λήγει στις 31 Δεκεμβρίου 2012, μονογραφήθηκε νέο πρωτόκολλο στις 3 Φεβρουαρίου 2012. Το νέο πρωτόκολλο παραχωρεί στα αλιευτικά σκάφη της ΕΕ αλιευτικές δυνατότητες στα ύδατα της Γροιλανδίας. (3) Στις 16 Ιουλίου 2012 το Συμβούλιο εξέδωσε την απόφαση 2012/653/ΕΕ (3) σχετικά με την υπογραφή και την προσωρινή εφαρμογή του νέου πρωτοκόλλου. (4) Σύμφωνα με το άρθρο 10 παράγραφος 1 του κανονισμού (ΕΚ) αριθ. 1006/2008 του Συμβουλίου, της 29ης Σεπτεμβρίου 2008, σχετικά με τις άδειες αλιείας κοινοτικών αλιευτικών σκαφών εκτός των υδάτων της Κοινότητας και για την πρόσβαση σκαφών τρίτων χωρών στα ύδατα της Κοινότητας (4), εάν διαπιστωθεί ότι ο αριθμός των αδειών αλιείας ή η ποσότητα των αλιευτικών δυνατοτήτων που έχουν χορηγηθεί στην Ένωση δυνάμει του ισχύοντος πρωτοκόλλου δεν χρησιμοποιούνται πλήρως, η Επιτροπή ενημερώνει σχετικά τα ενδιαφερόμενα κράτη μέλη. Η έλλειψη απάντησης εντός της προθεσμίας που ορίζει το Συμβούλιο θεωρείται επιβεβαίωση του γεγονότος ότι τα σκάφη του οικείου κράτους μέλους δεν θα χρησιμοποιήσουν πλήρως τις αλιευτικές τους δυνατότητες κατά τη διάρκεια της δεδομένης περιόδου. Η εν λόγω προθεσμία θα πρέπει, συνεπώς, να ορισθεί από το Συμβούλιο. (5) Δεδομένου ότι το ισχύον πρωτόκολλο θα λήξει στις 31 Δεκεμβρίου 2012 και ότι το νέο πρωτόκολλο θα εφαρμοσθεί προσωρινά από την 1η Ιανουαρίου 2013, ο παρών κανονισμός θα πρέπει να εφαρμοσθεί από την 1η Ιανουαρίου 2013, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Εάν, έως την ημερομηνία που έχει ορισθεί στο παράρτημα του παρόντος κανονισμού, οι αιτήσεις έκδοσης αδειών αλιείας από τα κράτη μέλη βάσει του πρωτοκόλλου της συμφωνίας αλιευτικής σύμπραξης μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου, δεν καλύψουν όλες τις ετήσιες αλιευτικές δυνατότητες που καθορίζονται στο πρωτόκολλο, η Επιτροπή λαμβάνει υπόψη τις αιτήσεις αδειών αλιείας οιουδήποτε άλλου κράτους μέλους σύμφωνα με το άρθρο 10 του κανονισμού (ΕΚ) αριθ. 1006/2008. 2. Η προθεσμία που αναφέρεται στο άρθρο 10 παράγραφος 1 του κανονισμού (ΕΚ) αριθ. 1006/2008 ορίζεται σε 10 εργάσιμες ημέρες. 3. Για κάθε απόθεμα που περιέχεται στο παράρτημα, η Επιτροπή ενημερώνει τα κράτη μέλη για τον βαθμό της χρησιμοποίησης των αλιευτικών δυνατοτήτων βάσει των αιτήσεων αδειών που έχουν παραληφθεί το αργότερο: α) έναν μήνα πριν από την ημερομηνία που καθορίζεται στο παράρτημα, και β) μέχρι την ημερομηνία που καθορίζεται στο παράρτημα. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Ιουλίου 2012.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΚΑΝΟΝΙΣΜΌΣ (ΕΕ) αριθ. 1193/2010 ΤΗΣ ΕΠΙΤΡΟΠΉΣ της 16ης Δεκεμβρίου 2010 για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Maine-Anjou (ΠΟΠ)] Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 7 παράγραφος 4 πρώτο εδάφιο, Εκτιμώντας τα ακόλουθα: (1) Σύμφωνα με το άρθρο 6 παράγραφος 2 πρώτο εδάφιο και κατ’ εφαρμογή του άρθρου 17 παράγραφος 2 του κανονισμού (ΕΚ) αριθ. 510/2006, η αίτηση που υπέβαλε η Γαλλία για την καταχώριση της ονομασίας «Maine-Anjou» δημοσιεύθηκε στην Επίσημη Εφημερίδα της Ευρωπαϊκής Ένωσης (2). (2) Η Ιταλία υπέβαλε ένσταση κατά της εν λόγω καταχώρισης βάσει του άρθρου 7 παράγραφος 1 του κανονισμού (ΕΚ) αριθ. 510/2006. Η δήλωση ένστασης κρίθηκε παραδεκτή σύμφωνα με το άρθρο 7 παράγραφος 3 του εν λόγω κανονισμού. (3) Η δήλωση ένστασης αφορούσε τη μη συμμόρφωση με τις προϋποθέσεις του άρθρου 2 του κανονισμού (ΕΚ) αριθ. 510/2006, ιδίως όσον αφορά τον δεσμό μεταξύ της γεωγραφικής περιοχής και της ποιότητας του προϊόντος. Στην δήλωση ένστασης διευκρινιζόταν επίσης ότι η καταχώριση της εν λόγω ονομασίας θα ήταν αντίθετη προς το άρθρο 3 παράγραφος 2 του κανονισμού (ΕΚ) αριθ. 510/2006, λαμβάνοντας ειδικότερα υπόψη τη διαμάχη μεταξύ της ονομασίας που επρόκειτο να καταχωρισθεί και της ονομασίας μιας φυλής ζώων, και ειδικότερα της φυλής Maine-Anjou. (4) Τέλος, η ένσταση αφορούσε επίσης το άρθρο 3 παράγραφος 3 του κανονισμού (ΕΚ) αριθ. 510/2006, ειδικότερα όσον αφορά την εν μέρει ομώνυμη καταχωρισμένη ονομασία «Bœuf du Maine». (5) Με επιστολή της 9ης Ιουλίου 2009, η Επιτροπή κάλεσε τη Γαλλία και την Ιταλία να επιδιώξουν συμφωνία μεταξύ τους με βάση τις εσωτερικές τους διαδικασίες. (6) Μετά το πέρας των διαβουλεύσεων, η Γαλλία ενημέρωσε την Επιτροπή με την επιστολή της 5ης Φεβρουαρίου 2010 ότι είχε επιτευχθεί συμφωνία μεταξύ των μερών. Εξ άλλου, δεν είχαν γίνει τροποποιήσεις στα στοιχεία που δημοσιεύθηκαν σύμφωνα με το άρθρο 6 παράγραφος 2 του κανονισμού (ΕΚ) αριθ. 510/2006. (7) Συνεπώς, σύμφωνα με το άρθρο 7 παράγραφος 5 δεύτερο εδάφιο του κανονισμού (ΕΚ) αριθ. 510/2006, πρέπει να καταχωριστεί η ονομασία «Maine-Anjou» που έχει υποβάλει η Γαλλία, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Καταχωρίζεται η ονομασία που αναφέρεται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Δεκεμβρίου 2010.